《置酒高堂上》
南北朝·孔欣

置酒宴友生，高会临疏棂。芳俎列嘉肴，山罍满春青。

广乐充堂宇，丝竹横两楹。邯郸有名倡，承间奏新声。

八音何寥亮，四座同欢情。举觞发湛露，衔杯咏鹿鸣。

觞谣可相娱，扬解意何荣。顾欢来义士，畅哉矫天诚。

朝日不夕盛，川流常宵征。生犹悬水溜，死若波澜停。

当年贵得意，何能竞虚名。